Document ID: 32009D0163

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Φεβρουαρίου 2009
για την τροποποίηση της απόφασης 1999/217/ΕΚ όσον αφορά το ευρετήριο των αρωματικών (αρτυματικών) υλών που χρησιμοποιούνται εντός ή επί των τροφίμων
[κοινοποιηθείσα υπό τον αριθμό Ε(2009) 1222]
(Κείμενο που παρουσιάζει ενδιαφέρον για τον ΕΟΧ)
(2009/163/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου, της 28ης Οκτωβρίου 1996, σχετικά με τη θέσπιση κοινοτικής διαδικασίας για τις αρωματικές ύλες που χρησιμοποιούνται ή προορίζονται να χρησιμοποιηθούν εντός ή επί των τροφίμων (1), και ιδίως το άρθρο 3 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2232/96 καθορίζει τη διαδικασία για τη θέσπιση κανόνων σχετικά με τις αρωματικές ύλες που χρησιμοποιούνται ή προορίζονται να χρησιμοποιηθούν εντός ή επί των τροφίμων. Ο κανονισμός αυτός προβλέπει τη θέσπιση ευρετηρίου αρωματικών υλών («το ευρετήριο») ύστερα από την κοινοποίηση, από μέρους των κρατών μελών, καταλόγου των αρωματικών υλών που μπορούν να χρησιμοποιηθούν εντός ή επί των τροφίμων τα οποία διατίθενται στο εμπόριο στην επικράτειά τους, και κατόπιν ενδελεχούς εξέτασης της κοινοποίησης αυτής από την Επιτροπή.
(2)
Επιπλέον, ο κανονισμός (ΕΚ) αριθ. 2232/96 προβλέπει πρόγραμμα αξιολόγησης των αρωματικών υλών που περιλαμβάνονται στο ευρετήριο («το πρόγραμμα αξιολόγησης») με σκοπό να ελεγχθεί αν οι εν λόγω ουσίες συμμορφώνονται με τα γενικά κριτήρια χρήσης που καθορίζονται στο παράρτημα του εν λόγω κανονισμού. Στον κανονισμό (ΕΚ) αριθ. 2232/96 προβλέπεται ότι οι υπεύθυνοι για τη διάθεση των αρωματικών υλών στην αγορά οφείλουν να διαβιβάσουν στην Επιτροπή τα στοιχεία που είναι απαραίτητα για την αξιολόγηση των αρωματικών υλών. Στον κανονισμό προβλέπεται ακόμα ότι ύστερα από την ολοκλήρωση του προγράμματος αξιολόγησης πρέπει να εγκριθεί ο κατάλογος των αρωματικών υλών των οποίων η χρήση επιτρέπεται, αποκλειομένων όλων των υπολοίπων.
(3)
Με την απόφαση 1999/217/ΕΚ (2) η Επιτροπή θέσπισε, κατ’ εφαρμογή του κανονισμού (ΕΚ) αριθ. 2232/96, ένα ευρετήριο των αρωματικών υλών που χρησιμοποιούνται εντός ή επί των τροφίμων.
(4)
Ο κανονισμός (ΕΚ) αριθ. 1565/2000 της Επιτροπής, της 18ης Ιουλίου 2000, περί θεσπίσεως μέτρων έγκρισης ενός προγράμματος αξιολόγησης, σε εφαρμογή του κανονισμού (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου (3), προβλέπει ότι ο υπεύθυνος για τη διάθεση ορισμένων αρωματικών υλών που περιλαμβάνονται στο ευρετήριο υποχρεούται να παράσχει ορισμένες πληροφορίες, έτσι ώστε να καταστεί δυνατή η διεξαγωγή της αξιολόγησης των εν λόγω ουσιών.
(5)
Για 148 ουσίες δεν έχει υποβληθεί καμία πληροφορία ούτε έχει ενημερωθεί η Επιτροπή για κάποια πρόθεση υποβολής πληροφοριών. Συνεπώς, οι εν λόγω ουσίες δεν μπορούν να αξιολογηθούν όσον αφορά τη συμμόρφωσή τους με τα γενικά κριτήρια χρήσης των αρωματικών υλών τα οποία καθορίζονται στον κανονισμό (ΕΚ) αριθ. 2232/96. Συνεπώς, είναι σκόπιμο να διαγραφούν αυτές οι ουσίες από το ευρετήριο.
(6)
Κατ’ εφαρμογή του κανονισμού (ΕΚ) αριθ. 2232/96 και της σύστασης 98/282/ΕΚ της Επιτροπής, της 21ης Απριλίου 1998, σχετικά με τον τρόπο με τον οποίο τα κράτη μέλη, καθώς και οι χώρες που έχουν υπογράψει τη συμφωνία για τον Ευρωπαϊκό Οικονομικό Χώρο, θα πρέπει να εξασφαλίζουν την προστασία της πνευματικής ιδιοκτησίας που συνδέεται με την ανάπτυξη και την παρασκευή των αρωματικών ουσιών οι οποίες αποτελούν αντικείμενο του κανονισμού (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου (4), τα κοινοποιούντα κράτη μέλη ζήτησαν, για ορισμένες ουσίες, να καταχωριστούν κατά τρόπο που να προστατεύονται τα πνευματικά δικαιώματα του παρασκευαστή τους.
(7)
Η περίοδος προστασίας για τις ουσίες αυτές, οι οποίες απαριθμούνται στο μέρος B του ευρετηρίου, περιορίζεται σε πέντε έτη κατ’ ανώτατο όριο από την ημερομηνία παραλαβής της σχετικής κοινοποίησης. Η περίοδος αυτή έχει πλέον λήξει για τις 4 υπολειπόμενες ουσίες, οι οποίες πρέπει επομένως να μεταφερθούν στο μέρος A του ευρετηρίου.
(8)
Συνεπώς, η απόφαση 1999/217/ΕΚ πρέπει να τροποποιηθεί ανάλογα.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 1999/217/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 26 Φεβρουαρίου 2009.

Labels: 12
0
17